ขายทิ้งด่วน! DRACO ถอนตัวออกจากตลาด ตั้งโต๊ะเทนเดอร์แค่ 5.07บ.
บอร์ดตลท.สั่งเพิกถอนหุ้น DRACO ออกจากตลาดฯ หลังยื่นขอเพิกถอนหลักทรัพย์ เทรดวันสุดท้าย 20 มิ.ย.นี้
14 มิ.ย. 2560

ตลาดหลักทรัพย์แห่งประเทศไทย (ตลท.) แจ้งว่า คณะกรรมการตลาดหลักทรัพย์แห่งประเทศไทยได้สั่งเพิกถอนหลักทรัพย์ของบริษัท ดราโก้ พีซีบี จำกัด (มหาชน) หรือ DRACO จากการเป็นหลักทรัพย์จดทะเบียนตั้งแต่วันที่ 21 มิถุนายน 2560 เป็นต้นไป
โดยหลักทรัพย์ของ DRACO จะซื้อขายในตลาดหลักทรัพย์ฯ เป็นวันสุดท้ายในวันที่ 20 มิถุนายน 2560 ตามที่ DRACO ได้ขอเพิกถอนหลักทรัพย์ของบริษัทจากการเป็นหลักทรัพย์จดทะเบียนในตลาดหลักทรัพย์แห่งประเทศไทย
ซึ่งขณะนี้ DRACO ได้ดำเนินการตามที่กำหนดไว้ในข้อบังคับตลาดหลักทรัพย์แห่งประเทศไทยเรื่องการเพิกถอนหลักทรัพย์จดทะเบียน พ.ศ. 2542 แล้ว อาศัยอำนาจตามความในมาตรา 171 (4)แห่งพระราชบัญญัติหลักทรัพย์และตลาดหลักทรัพย์ พ.ศ.2535 เรียบร้อยแล้ว
โดย Chin-Poon Industrial Co., Ltd. (“ผู้ทำคำเสนอซื้อ”) ได้ยื่นคำเสนอซื้อหลักทรัพย์ของ บริษัท ดราโก้ พีซีบี จำกัด (มหาชน) ไปแล้ว เมื่อวันที่ 23 มีนาคม 2560 ซึ่งมีระยะเวลารับซื้อตั้งแต่วันที่ 24 มีนาคม 2560 ถึงวันที่ 2 มิถุนายน 2560 ที่ราคาเสนอซื้อ 5.07 บาท
อนึ่ง DRACO เป็นผู้ดำเนินธุรกิจผลิตและจำหน่ายแผ่นพิมพ์วงจรไฟฟ้า (Printed Circuit Board หรือ PCB) ประเภท Single-sided PCB, Double-sided PCB ประเภท Silver /Copper Paste Through Hole, Non Plate Through Hole และ Plate Through Hole และแผ่นพิมพ์วงจรไฟฟ้าประเภท Multilayer
โดยผลประกอบการของบริษัทนั้น ประสบผลขาดทุนมาโดยตลอด ล่าสุด ผลการดำเนินงานไตรมาส 1/60 ขาดทุนสุทธิ 39.35 บาท ขณะที่การซื้อขายของหลักทรัพย์นั้นไม่มีสภาพคล่อง